Philip Granath

Lars Philip Bjørge Granath (s. 4. syyskuuta 2002 Asker, Norja) on norjalainen jääkiekkoilija, joka pelaa SM-liigajoukkue Vaasan Sportissa. Hän on pelipaikaltaan oikea laitahyökkääjä. Granath laukoo oikealta.
Ura.
Seuraura.
Granath on Frisk Askerin kasvatti. Hän voitti kaudella 2017–2018 seuran U16-joukkueen sisäisen piste-, maali- ja syöttöpörssin tehoilla 36+36=72, joilla Granath sijoittui koko Norjan U16-sarjan maalipörssissä neljänneksi ja pistepörssissä viidenneksi. Hänen kautensa päättyi hopeaan. Granath pelasi ison osan kaudestaan myös Frisk Askerin U18-joukkueessa. Hän voitti joukkueen sisäisen piste- ja syöttöpörssin tehoilla 14+22=36 sekä sisäisen tehotilaston lukemalla +23. Granath pelasi osan kaudestaan myös Frisk Askerin U20-joukkueessa, jossa hän voitti Norjan-mestaruuden.
Kaudeksi 2018–2019 Granath päätti siirtyä vain 15-vuotiaana Ruotsiin ja Frölundan organisaatioon. Hän pelasi kauden suurimmaksi osaksi seuran J18-joukkueessa, jossa Granath voitti J18 Allsvenskanin mestaruuden. Kaudella 2020–2021 hän oli tehoilla 7+15=22 Frölundan J20-joukkueen sisäisessä pistepörssissä toisena Theodor Niederbachin jälkeen, kunnes koronavirusrajoitukset keskeyttivät kauden Ruotsin juniorisarjoissa jo lokakuussa 2020. Marraskuussa seura lainasi Granathin Ruotsin kolmanneksi korkeimmalle sarjatasolle HockeyEttan-joukkue Hanhalsiin, jossa hän pelasi 18 runkosarjaottelua tehopistein 6+9=15. Granath debytoi kauden aikana myös Frölundan SHL-joukkueessa, jossa hän sai tililleen kaksi runkosarjaottelua. Granath sai tililleen ensimmäisen SHL-ottelunsa 10. joulukuuta 2020 vieraissa HV71:tä vastaan. Hänet merkittiin Frölundan 13. hyökkääjä. Granath ei saanut ottelussa kuitenkaan peliaikaa. Ensimmäiset jääaikansa SHL:ssä hän sai seuraavassa ottelussa 12. joulukuuta 2020 Malmö Redhawksia vastaan. Granath merkittiin jälleen Frölundan 13. hyökkääjäksi. Hän sai ottelussa peliaikaa kuitenkin vain 57 sekuntia.
Granath siirtyi kaudeksi 2021–2022 Röglen J20-joukkueeseen. Joulukuussa 2021 hän teki seuran kanssa loppukauden kattavan SHL-sopimuksen. Granath pelasi liigassa loppukaudella 40 runkosarjaottelua tehopistein 1+1=2 ja kymmenen playoff-ottelua ilman tehopisteitä. Hän teki SHL-uransa avausmaalin 3. maaliskuuta 2022 vieraissa Oskarshamnia vastaan. Granath pelasi myös Mestarien liigassa yhdeksän ottelua tehden yhden syöttöpisteen. Hän voitti CHL:n mestaruuden. Tammikuussa 2022 Granath kertoi norjalaisen "TV 2"-kanavan haastattelussa käyneensä neuvotteluita joidenkin NHL-seurojen kanssa. Kanavan mukaan hänestä oli kiinnostuneita ainakin Toronto Maple Leafs ja Vegas Golden Knights.
Kaudeksi 2022–2023 Granath siirtyi vuoden mittaisella sopimuksella SM-liigajoukkue Tapparaan. Hän voitti kauden päätteeksi Suomen-mestaruuden sekä jo toisen peräkkäisen Mestarien liigan mestaruutensa. Helmikuussa 2023 Granath teki Tapparan kanssa vuoden mittaisen jatkosopimuksen. Kaudella 2023–2024 hän teki runkosarjassa 58 ottelussa 28 tehopistettä ja 16 pudotuspeliottelussa neljä tehopistettä. Granath teki pääsarjauransa ensimmäisen pudotuspelimaalin viidennessä välieräottelussa 13. huhtikuuta 2024 KalPaa vastaan, jolloin hänen osumansa jäi Tapparan 3–1-voittoon päättyneen ottelun voittomaaliksi ja se ratkaisi joukkueelle loppuottelupaikan. Granath voitti kauden päätteeksi Suomen-mestaruuden. Toukokuussa 2024 hän teki Tapparan kanssa vuoden mittaisen jatkosopimuksen. Kaudella 2024–2025 Granath teki 41 runkosarjaottelussa 12 tehopistettä ja yhdeksässä pudotuspeliottelussa kolme tehopistettä.
Kaudeksi 2025–2026 Granath siirtyi kaksivuotisella sopimuksella Vaasan Sportiin.
Maajoukkueura.
Granath edusti Norjaa MM-kilpailuissa vuonna 2023, jolloin hän pelasi turnauksessa kaksi ottelua tehden yhden syöttöpisteen. Vuoden 2024 turnauksesta joukkueen päävalmentaja Tobias Johansson kertoi hyllyttäneensä Granathin kurinpidollisista syistä. Hän ja Ole Julian Bjørgvik Holm eivät pelanneet Norjan maajoukkueen mukana koko kauden 2023–2024 aikana. Granathin mukaan syy ulkopuolelle jäämiseen liittyi vuoden 2023 MM-kilpailuihin, jossa hän joutui kahden ottelun jälkeen kokoonpanon ulkopuolelle, jonka jälkeen Granath ja muutama muu Norjan pelaaja joi olutta katsomossa. Johanssonin mukaan tietyistä rikkeistä tulee seuraamuksia ja hän haluaa lopettaa tietyn kulttuurin, joka on pesiytynyt maajoukkueeseen. Norjalaisen "TV 2"-kanavan mukaan Granath ja Johansen sopivat riidan marraskuussa, mutta Granath jätti Norjan MM-kisaryhmän kuitenkin jälleen vuoden 2025 turnauksen kynnyksellä, kun hän oli pettynyt hänelle tarjottuun rooliin varapelaajana. Päävalmentaja Johanssonin mukaan hän kertoi Granathille, että hän ei tule olemaan MM-kisajoukkueeseen valittavien 13 hyökkääjän joukossa. Johansson halusi 13. hyökkääjän olevan pelaaja, joka voi pelata sekä keskushyökkääjänä että laidassa.
Yhteensä Granath on pelannut 11 A-maaottelua tehopistein 1+1=2. Hän teki A-maajoukkuedebyyttinsä Meca Hockey Gamesissa 10. marraskuuta 2022 Latviaa vastaan. Granath merkittiin Norjan kolmosketjun vasempaan laitaan André Bjelland Strandborgin ja Samuel Solemin viereen. Granath keräsi ottelusta teholukeman –2. Ensimmäisen A-maajoukkuemaalinsa hän teki 18. huhtikuuta 2025 Győrissa pelatussa harjoitusottelussa Unkaria vastaan.
Granath pelasi myös alle 20-vuotiaiden IA-divisioonan MM-kilpailuissa vuosina 2020 ja 2022, joista jälkimmäinen turnaus päättyi pronssiin. Hän pelasi myös alle 18-vuotiaiden IA-divisioonan MM-kilpailuissa vuonna 2019.
Muuta.
Granath harrasti 13–14-vuotiaaksi asti myös jalkapalloa.